Det kendte nordjyske pop-par Sussi og Leo er lokalhistorie og kulturhistorie for fuld udblæsning, mener museumsdirektør, der fredag slår dørene op for en jubilæumsudstilling for parret.

Man kan sige meget om Sussi og Leo. De er blevet kaldt kitsch og alle mulige andre ting, men kedelige er de ikke. Det er kulørt, det er underholdende, det er larmende og ikke noget, man normalt ser på et museum. Det siger museumsdirektør for Nordjyllands Kystmuseum, Henrik Gjøde Nielsen. Og lige netop derfor mener museumsdirektøren, at en udstilling om det nordjyske pop-par Sussi og Leo hører til på museet i Bangsbo i Frederikshavn. Kendt fra Skansen Det er her, jubilæumsudstillingen netop er åbnet, og det er her, man finder tøj, musik, instrumenter og historier gennem de seneste 50 år fra parret, der for alvor blev kendt, da de igennem 23 år aften efter aften spillede op Skansen i Skagen. Her blev de en af byens største attraktioner. Parret har dannet par både på scenen og privat alle årene, og på udstillingen på Nordjyllands Kystmuseum i Frederikshavn har der ikke været nogen former for censur i forhold til, hvad der skulle vises frem. - Det har været en rejse, siger Leo Og for parret selv har det at skulle finde ting og sager fra tiden, der er gået, været lidt af en rejse. - Jeg synes, det har været skægt at se alle de her gamle ting, vi alligevel har gemt, for vi er faktisk ikke så gode til at passe på og gemme. Det er lidt sjovt, og det er en tidsrejse for os selv, siger den ene halvdel af duoen, Leo med efternavnet Nielsen. Ligesom hustruen Sussi håber Leo, at museumsgæster vil finde det interessant at gå med på den rejse. Parret er samtidig meget beæret over at være blevet spurgt, om de var interesseret i at komme på museum. - Det var ikke noget, vi havde gået og ventet på, men det er da specielt, for vi er her endnu, siger Leo Nielsen. - Og vi har ingen planer om at stoppe, understreger Sussi. Håber på godt humør Direktøren hos Nordjyllands Kystmuseum glæder sig til at se, hvordan der bliver taget imod udstillingen, for han er klar over, at mange har en mening om det markante par Sussi og Leo. - Alle har dog ikke nødvendigvis noget at have meningen i, så man må gerne gå herfra som efter en koncert med Sussi og Leo; i rigtigt godt humør -  og også gerne med den tanke, at det vidste jeg sgu ikke om dem, siger Henrik Gjøde Nielsen og tilføjer: - Og så har man jo lært noget af at komme på museum.